Saturday, 12 March 2011
Nnang Nawn a majaw Japan mung jamjau nga (Earth quake create Japan's cost cities distroyed)
Ndai lapran nnang nawn shiga matut nga ai. New Zealand mung na Christ's Church, Miwa mung na Hpin Yang mare(Yin Jang), Japan mung dingdung daw ni rai nga ai. Japan mung hta March 11 ya, 2:46pm local time hta byin wa nnang nawn gaw, shaning 100 ning laman sawng dik rai nna 8.8Mgt. rai nga ai. Nnang nawn a majaw shara shagu wan hkru nzim nga ai, masha hte arung arai dabyek za sum hkrum mat sai. Grau nna tsunami ngu ai panglai hka leng rawt wa ai majaw, de a ka-up kahprwi wa ai gaw, panglai hkin gau ni hta de gaw da ai tsawm la ai dum nta hkrang amyu myu, mawdaw hte sanghpaw kaji kaba, jak sau dum law law hpe jahten kau sai. Panglai hka sahpaw hku nna sanghpaw kaji kaba, nta ni, mawdaw ni, mahkrai daw ni, nbung li ni, wan leng ni hte hpun ni hpe mu lu nga ai. Panglai hka gaw mare law law hpe ka-up kahprwi kau nna masha mung 1300 hta n yawm ai si na lam sawn ndau nga ma ai.
Dut na matu dingren da ai mawdaw ni, sau dum ni wan hkru ai gaw hkying hkum 36 rai sai naw hkru nga ai. Panglai hka ntsa shana tup wan hkru nga ai. Asuya dap shagu hte shiga dap ni n yup nsha hkra masha hkye nga ma ai. Masha wan kahtap nna dum nta nlu mat sai majaw, mungkan ting hpe kraw ganan shangun ai mabyin rai nga ai. Japan mungdan hta Myen mung masha mung ram ram nga nga ai. Jinghpaw ni mung tsa kaba rai nga ai. Raitim, dai ni du hkra kadai wa hpa byin ai lam hkrak nchye shi ai. Japan mungdan hta wan jaw jak hku nna Nuclear power plant 55 nga ai kaw na 2 gaw hkrit tsang ra ai shara de du nga ai. March 12 ya hsana maga 4:00pm hta jak rung langai wan hkru kapaw mat sai. Raitim, ahkyak ai nuclear hpe shaw kau lu sai majaw, tsang ai daram nbyin wa na lam shana nga ma ai. Lama na dai wan jak kalang ta kapaw ai rai yang, makau grup yin deng 500 ram hpe manghkang jaw lu nga ai.
Wunpawng buga Nu/Wa ni a mu mada ai nnang nawn (dum shun) mau mwi hpe ngai gra dum wa ai. Ngai naw kaji yang, nnang nawn nawn jang (dum shin shun ai) nga ma ai. Shaloi, dum sai law, dum sai law ngu jahtau ra ai lam sharin ya ma ai. Ndai lam ni a shingdu kaw hpa baw philosophy nga ai kun? lamu ga shamu wa ai gaw, Ga Dinggai e shamawt ai re nga ma ai. Dai majaw, dum sai law..ngu jang shi jahkring kau ai nga ma ai.
Ndai zawn re ai myit mang lam law law wunpawng sha ni kaw nga ai lam hpe grau dum wa ai. Rap ding hkala, ma di kanu, numju, hpyi, nat, hte minla, karai amyu myu hte Karai Kasang hpe mu mada hkam la ai lam ni mung dai ni na prat hta anhte ni mu chye na wa ai hte mala la shai nga sai. Dai majaw, ndai ga baw hta la kap nna, Wunpawng myit mang kamsham lam gaw galai kau ra ai lam law law nga ai hpe mu wa nngai Mau mwi ni, labau ni hpe gawn yu nna jaw ai hpe sakse hkam sa wa ra sai nrai ni? Karai Kasang a lam hte shinggyim nga pra lam hpe mung shai ai hku mu ra sai law....
Monday, 7 March 2011
Sama Nrawng ai Japan Mung na Nampan ( No smells of Japanese flower)
N Shung shari wai nna ginhtawng sama galai wa yang, Japan mung ting nsam hkum ai nam pu nam pan kaji kaba ni shara shagu pu tsawm wa nga ai. Raitim, hpa baw gaw mai gaw sha, labau jit na wa ntsawm ai kun? Pu tsawm nga ai nam pan ni hta manam pyaw ai sama mi nrawng, maisau nampan zawn sha pu sumbyau nga ma ai lam ndau dat nngai.
Myitkyina, Nawngnang nhkai bum lagaw grup yin, jaw bum makau mayang Ubyit Alam, Dumgan du hkra kumgyin si hkai yang ntu ai mau mwi na ga ai. Danai Hugawng maga, Danai mare kaw nna Danai hka hkan lung wa yang, Hpayang Bum grup yin chying lap hkai yang ntu hkraw ai mau mwi mung na ga ai. Kaja wa mung dai hku mu kau da yu ni ai.
Japan mung hta pu tsawm nga ai nampan ni gaw sama nrawng ai majaw, u numji ni nsa, palam la mi n lagra, lagat mung n gawai, masha mung n sharawng ai. Myi hte yu nna tsawm ai lam hkam sha ai san san sha re. Hpa majaw dai hku byin ai kun? Sama nrawng ai nampan pu ai zawn salum nrawng ai masha mung law la ai. Tinggyeng myit hpe shaja nseng ai masha hpe ntsaw ra, tara hpe sha hkungga myi hte yu nna nchye shaga ma ai. Shinggyim lai gaw nnga, wuhpawng hku nga pra ai ladat hpe sha hkungga nga ma ai. Dai majaw, masha nkau mi sat si na ntsang, matut nga pra na n myit mang ai law law re lam shawng na ga baw hta ka da ni ai.
Ndai March shata kaw nna May shata du hkra pu tsawm nga na nampan ni gaw aten du nna pu, shingra tara e lajang nna tsawm ai she rai na sai. Ndai lam myit nga yang, shinggyim masha ni gaw shingra tara manu dan ai lam tsun gara nga tim; kalang ta dai shingra tara mabyin ni gaw masha hpe akyu njaw ai lam hpe mung sharin la nngai. E.g lwi ai hka shi, ing ai hka htung hkan na hka san ni gaw lu lang na matu grai hkrak ai nga nna masha law law wa tsun kajai dam tim, hpun tang hpaji hku yu ai shaloi, hka hpe n jasan kau ai (raw water) gaw hkum hkrang a matu hkrit hpa re lam mung dakkasu hpaji gaw sakse hkam nga law.
Subscribe to: Posts (Atom)
eng_Latn kac_Latn kac_Latn kac_Latn kac_Latn kac_Latn eng_Latn kac_Latn kac_Latn kac_Latn kac_Latn kac_Latn eng_Latn